શહેરમાં ટ્રાફિકના નિયમોના ભંગ માટે માત્ર ટુ-વ્હીલર અને કાર સામે જ કાર્યવાહી થતી હોવાના મ્હેણાં ટ્રાફિક પોલીસે ભાંગવાનું શરૂ કર્યું છે. ગુરુવારે સહરાદરવાજા પાસે એકસાથે દસથી વધારે રિક્ષાને નો પાર્કિંગમાં પાર્કિંગ કરવાની આદતની નુકસાની ભોગવવી પડી હતી. કારની જેમ તમામ રિક્ષાના આગળના વ્હિલને લોક મારી દેવાયા હતાં. તમામ રિક્ષાચાલકો પહેલાં તો જાણે રસ્તાનો દસ્તાવેજ કરાવીને બેઠા હોય તેમ ટ્રાફિક પોલીસ સામે અક્કડ વલણ બતાવવાની કોશિશ કરી હતી. અલબત્ત, ખાસ ઉપજ્યુ નહતું. તમામને દંડ ભરવો પડ્યો હતો. જોકે, આ ઘટનાને જોતા લોકો એવું કહેતા સંભળાયા હતાં કે, આ રીતે રિક્ષાવાળા સામે કેટલા દિવસ કાર્યવાહી કરાશે. આ માત્ર દેખાડા પુરતી તો કામગીરી નથી ને...